text:
O scomencìn chest gnûf an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
pre Roman Michelotti
***
(cuinte pontade)
[…] I FURLANS
Identitât dinamiche
Chest mi permet di ameti cence nissun pôre e nissun complès l’esistence di une identitât storiche, culturâl e religjose furlane. Si trate, come che o ài vût mût di dî plui voltis, di une identitât dinamiche e no statiche, in sintonie cul contest dai popui e cui timps che si cjate a vivi. Dut chest mi fâs capî che ancje il Friûl si evolf, si modifiche, al cambie pe leç vitâl de continuitât te diviersitât o de diviersitât te continuitât. Al è ce che al sucêt tal cuarp fisic des personis e dai organisim vivents, che a son simpri chei ma simpri diferents pal fat che lis celulis a cambiin di un continui. Chest al va dit cun clarece soredut a di chei che si ostinin, sperìn in buine fede ma cun pocje inteligjence, a conservâ in maniere ossessive e maniacâl formis lessicâls, mentâls e struturâls muartis e fraidessudis, dant un rimpin propit a chei che a identifichin la difese des culturis minoritariis cuntune batae di retrovuardie e di restaurazion. Volê fermâ la storie, volê tornâ indaûr, volê imponi a la nestre gjenerazion il contest culturâl e lessicâl dai nestris paris e vons al è un at inutil, innaturâl, stupit e mortificant, parcè che nô o vin dirit di vivi il nestri timp come che lôr a àn vivût il lôr. Se la nestre vite e je compagne de lôr, al vûl dî che lôr no àn semenât nuie e nô no vin cjapât sù nuie. Cussì, cul intent di onorâju, si ju disonore. Nô no vin di salvâ nissun. O vin di vivi. No si trate di tignî in vite un passât che nol à plui resons di esisti ma di progjetâ un avignî che nus permeti di vivi in plenece e in dignitât.
Coordenadis storichis…
Il Friûl duncje nol è simpri compagn ma si modifiche cul modificâsi dai timps. Partant il Furlan dal 1500 nol è chel dal 1800 e chel dal 1900 nol è chel dal 2000. E je une regule gjenerâl che no cognòs ecezions, inmò mancul cumò che la comunizazion mediatiche e jentre par dut, nivelant come une staze implacabil. Partant il rapuart che i Furlans dal patriarcjât e de ete moderne a àn vût cul templi nol è siguramentri chel de ete contemporanie e de nestre ete post-moderne e post-cristiane. Parcè che la glesie, come societât e struture, e vîf tal timp e e partecipe di dutis lis modificazions dal timp.
Al è vêr che Diu al à creât l’om sul so stamp, come che nus conferme la Bibie (Gjen 1,26), ma al è ancje vêr che l’om si fâs un Diu o une imagjin di Diu sul propri stamp. E chest stamp si modifiche cul modificâsi de storie. Par chel, in timp di monarchie, di podê espotic e di division di classis, o varìn un Diu alt e trement, un “Re dai rês e Paron dai parons” (Ap 19,16), il Rex tremendae majestatis che si cjantave tal Dies Irae e che te Messe di Requiem di Mozart ti fâs glaçâ il sanc. Un Diu che no si pò fâi domandis e dâi colpis ma dome dâi rispuestis e cirî di parâsi in condizions di evidente e scandalose disparitât.
Se Diu al jere il Suprem e al faseve plui pôre che confidence, il rapuart di sotanance si trasmeteve a dut il mont sacrâl. La pôre di Diu e la pôre dal predi a son su la stesse lungjece di onde, ancje se cun gradazion diferente. Plui alt e lontan e trement al è Diu, e plui fuarte e determinant e sarà la figure dal predi, l’unic in grât di mediâ e di svicinâ chestis dôs realtâts cussì distantis. Cul modificâsi des condizions storichis, politichis e economichis, al è modificât ancje il stamp de nestre vite religjose, pa la cuâl il nestri rapuart cun Diu, se nus è restât un, nol à dibot nuie dal rivuart e de teme dai nestris paris e vons. E, in proporzion, e je calade o sparide ancje la pôre dal predi. ❚
[…]
(al va indevant sul prossim numar)
pre Antoni Beline
IL FERÂL. (cuinte pontade) I furlans............
O scomencìn chest gnûf an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


c: text/html

text:
1 di Mai
Il 1 di Mai e je la 121° zornade dal Calendari Gregorian, (la 122° se l'an al è bisest). A mancjin 244 zornadis pe fin dal an.
AcjadimentsModifiche
In FriûlModifiche
- 1797 - Di Palme Napoleon al scrîf un dûr proclame cuintri la Republiche di Vignesie
Vie pal montModifiche
- 2004 - La Union Europeane si slargje a est
Nassûts vuêModifiche
Muarts vuêModifiche
FiestisModifiche
In FriûlModifiche
Vie pal montModifiche
ReligjosisModifiche
InternazionâlsModifiche
- In Italie e in diviers altris paîs e je la fieste dai lavoradôrs

robotstxt: allowed

filter: keep


text:
Il manuâl al fâs part di une serie di volums dedicâts ae gjeografie e ae storie dal Friûl-Vignesie Julie. Realizât dal Consorzi Universitari dal Friûl intal ambit dal progjet “Incressite de cognossince inte lenghe minoritarie”, a poie dal insegnament de lenghe furlane inte scuele dal oblic. Obietîf dal progjet al è chel di promovi l’ûs de lenghe par cognossi lis particolaritâts dal teritori e scuvierzi i valôrs di identitât e di apartignince.
Il manuâl si ispire ai orientaments didatics modernis pal insegnament des lenghis, cun chê di favorî il metodi laboratoriâl che al permet di cjapâ dentri in maniere ative i students intal procès di aprendiment.
Detais
Ideazion e supervision dal progjet: Mauro Pascolini
Autôrs dal manuâl: Andrea Guaran e Mauro Pascolini
Autôrs dal materiâl pe didatiche: Andrea Guaran, Maura Marega, Mauro Pascolini
Autôrs dal cuader di lavôr: Marisa Comelli, Anna Di Fant, Paola Solerti, Gaetano Vinciguerra
Dissens di: Pier Paolo Cedaro e Roberto Zanella
Elaborazion cartografiche: Salvatore Amaduzzi, Laboratorio GIS – Dipartimento di Economia Società e Territorio dell’Università degli Studi di Udine
Traduzion integrâl: Stefania Garlatti-Costa
Coordenament gjenerâl: Stefania Della Martina
Impagjinazion: Graphic Linea
Stampe: Lithostampa
Lenghe: furlan
An: 2009
De stesse serie: La Vignesie Julie, La planure e la cueste dal Friûl e La culine furlane
Achì sot, ancje Il gno cuader di lavôr, cun schedis didatichis, esercizis e aprofondiments.


text:
Prisma 7
Il Friûl - Vignesie Julie al è al decim puest fra lis regjons plui "anzianis" de Union Europeane: il 26 % de popolazion al à plui di 65 agns. Par chest motîf si è pensât di promovi un percors di cognossince (screening), che al puedi rilevâ lis debilecis e mostrâ cuâi che a son i disturps o i discomuts sotvalutâts o pûr no ricognossûts. La finalitât e je chê di prevignî un peiorament dal stât di debilece, favorint cussì l’invecjament intune situazion di benstâ fisic e sociâl.
A cui che al è indreçât il screening
Il progjet di scandai al è clamât "Prisma 7", e al è indreçât ae popolazion anziane cun plui di 75 agns.
Ce che al è Prisma 7
Prisma 7 al è un cuistionari di siet domandis, elaborât di grups di ricercjadôrs universitaris dal Quebec (Canadà); al è za stât sperimentât in Ingletiere e in Italie cun risultâts otims. La rilevazion si fasarà midiant di une interviste telefoniche. Rispuindint a chestis domandis semplicis, la persone intervistade e judarà a orientâ i servizis e lis ativitâts de Regjon sui bisugns reâi de popolazion.
Ce che al è za stât fat e ce che si intint fâ
Il scandai al è za scomençât tal 2018 in forme sperimentâl in cuatri distrets de Regjon ("Valmaura" di Triest, "San Denêl", "Cividât" e "Vals e Dolomitis furlanis" di Manià), e al à tocjât plui o mancul 23.000 citadins. Inte sperimentazion, il 60% des personis contatadis al à rispuindût vulintîr aes domandis e, fra i intervistâts, il 38% al è risultât fragjil in maniere potenziâl.
Intal 2019, il scandai al è stât slargjât a dute la regjon.
Cui che al contatarà i anzians
Lis intervistis telefonichis a son fatis dai operadôrs dal Call center regjonâl pe salût. I operadôrs a clamin par cont dai distrets des Aziendis dal Servizi Sanitari Regjonâl; a doprin il numar telefonic 040-064783. Di chest stes numar, se al covente, la persone contatade o un so familiâr al pues ricevi sclariments sul motîf de clamade. Par eventuâls informazions si pues telefonâ di lunis a vinars des 9:00 aes 19:00.
Al moment dal contat telefonic, si spiegarà il motîf de interviste, si disaran cuâi che a son i recapits di riferiment dentri dal propri distret sanitari e, infin, si darà la informative sul tratament dai dâts personâi.
La interviste e dure plui o mancul 4-6 minûts.
I vantaçs par cui che al rispuint ae interviste
Oltri al fat di judâ la Regjon a capî cuâi che a son i bisugns reâi emergjents, tal câs che si rilevàs une situazion di fragjilitât potenziâl, i distrets sanitaris a podaran tornâ a contatâ la persone in maniere direte, di mût di podê fâ altris aprofondiments e cjatâ insiemi la maniere miôr par frontâ eventuâls dificoltâts.
Infin, se l'anzian lu permet, si mandarà il risultât dal scandai al miedi di medisine gjenerâl, che al furnirà il so contribût in chest percors di ricercje dal miorament de cualitât de vite.
Altris informazions su chest progjet si cjatin intal sît istituzionâl de Regjon.
- Sito Regione FVG (il link al vierç une gnove barconete)


text:
I LIBRIS DI GLESIE FURLANE TES BIBLIOTECHIS DAI COMUNS DAL FRIÛL30 di Otubar 2013
Glesie Furlane e je un Associazion che e opere di passe 40 agns sul plan culturâl. I prins agns si lavorave cun tante passion, cun impegn seguitîf, cun profonts ideâi, ma cun risorsis economichis pluitost scjarsis, fasint par altri sintî simpri la nestre vôs e la nestre presince.
Plui in ca, grazie a la sensibilitât de Regjon, de Provincie di Udin, e de Fondazion CRUP, che tal fratimp a vevin ancje capît il valôr di une culture e di une lenghe milenarie di difindi midiant di leçs apropriadis e finanziaments, cu la stesse passion, impegn e ideâi o vin podût produsi studis, analisis, ricercjis, riflessions… publicant cun plui costance e cure libris e un sît internet www.glesiefurlane.org par difondi e svilupâ une cussience e une cognossince simpri plui profonde de nestre identitât e de nestre storie.
Di chest o vin agrât ancje ai Ents publics nomenâts parsore e ae Fondazion CRUP che nus àn permetût di lavorâ in maniere plui professionâl.
Grazie a la colaborazion de Provincie di Udin, cumò o vin il plasê di furnî lis Bibliotechis dai Comuns dal Friûl di une part de nestre produzion leterarie par che tante int dai nestris paîs e puedi vê plui struments di cognossince de nestre storie e dal patrimoni di culture, vite e pinsîr dal nestri popul.
Sigûrs che cheste nestre iniziative e cjati bon acet, o saludìn cuntun biel mandi.
Patrie dal Friûl – Vilegnove di S. Denêl, ai 30 di otubar dal 2013


text:
Siart
Siart von Beilstein, bavarês (?; 12 di Avost dal 1077), al met a disposizion dal imperadôr Indrì IV la sô scorte personâl par che al ledi a Canossa, ae presince di Gregori VII e de badesse Matilde, par domandâ perdon e par fâsi gjavâ la scomuniche. Cun cheste fuarte intuizion politiche, il patriarcje al podè gjoldi de ricognossince dal imperadôr, che si trasformarà inte istituzion de Patrie dal Friûl, cul famôs document firmât a Pavie ai 3 di Avrîl dal 1077, date di nassite de Patrie.
Popon
Wolfgang von Treffen, cognossût tant che Popon (?; 1045), al fo chel patriarcje che plui di ducj chei altris al rivà a capî la impuartance dal Patriarcjât tant che une presince vivarose e fuarte intal cûr di une Europe multilengâl, fondade inte specialitât di une glesie mari. La muse gnove regalade ae Basiliche, cul so profîl romanic, e evidenzie cheste mission, mostrantsi buine di meti in struc la culture Adriatiche cun chê Slave e cun chê Todescje. Odeât par chest di Vignesie, al murarà presonîr intes sgrifis dal so Leon.
Come che si sa, la Fieste dal Friûl si fâs inte dì che e je nassude la Patrie dal Friûl, une entitât politiche che e meteve adun dut il nestri teritori e che à vût grande impuartance, ancje se la storie taliane no nus al conte. Cheste istituzion e jere comandade di un Patriarcje. O vin domandât a Agnul Floramo cuâi che a son par lui i cuatri Patriarcjis plui impuartants inte storie e parcè. Veju ca…
Bertrant
Nassût in Guascogne tal 1258 e copât a San Zorç de Richinvelde ai 6 di Jugn dal 1350, Bertrant de Saint Geniès al fo un om bon di crodi inte fuarce des ideis fin ae venerande etât de sô muart, a 92 agns, par man di un trop di feudataris vendûts a Vignesie. Al cirì di fondâ un Stât Patriarcjin operant une rivoluzion ideâl che e varès vût di promovi la bielece da la art e la profonditât de cognossince, realizant la universitât a Cividât, zimule di chê di Praghe, che purtrop e je restade dome un sium.
Marquart
Marquart von Randek (Auguste 1296 – Triest 1381) al ven ricuardât tant che il fondadôr di un dai prins parlaments in Europe. In veretât, al fasè cetant di plui: une opare straordenarie di censiment di dutis lis leçs consuetudinariis e statutariis che lis comunitâts de Patrie si jerin dadis a partî da la ete dai Langobarts indenant. Al metè dut in man a une comission di juriscj dai plui brâfs in Europe, produsint chê opare uniche che e passe ae storie cul non di “Constitutiones Patriae Fori Iulii”. ❚
✒ Agnul Floramo


text:
«Lui deve proprio stare qui?», mi dîs Marie cjalant il siôr che mi jeri puartât daûr fintremai a cjase sô. Che po, sul contrat di fit al jere il non di Kosim, e no jerin maridâts.
«Sì, lui è con me».
«Lui», che si clamave Lucio, al jere il gno lavôr.
«Mi fa paura. Mi guarda strano».
In efiets, Lucio al jere stramp. Un bocon di cent e dodis chilos metûts sù un pôc mâl dilunc di un metri e novantetrê di altece. Un grum di pêi neris, dapardut, tancj pardabon, de schene fintremai te barbe. E dut un mont interiôr che di chel nissun al saveve dî nuie, e che lui nol contave. Sentât dongje di me, nol cjalave stramp Marie, ma la tace di aghe che e jere daûr a bevi.
Invezit la piçule Mirela, di doi agns, di cuant che o jerin jentrâts si jere plaçade tal braç di sô mari e lu cjalave curiose, ma cence pôre. Par gno cont, e murive de voie di tocjâi il braç, dut pelôs de spale ai dêts.
«Fidati. Non ci ascolta». O cjali l’orloi. A son cinc. O domandi a Marie se o pues jemplâ une butiliute di plastiche che o tiri fûr dal gno sac. Jê mi cjale stranide e mi dîs che e je aghe frescje tal frigorifar. Jo o jevi sù e o voi li dal rubinet, spiegant che e je miôr chê. «Prendo anche questa», o dîs cjolint une taçute di cafè che e jere a disgotâ tal laip. O torni a sentâmi e o jempli la taçute di aghe. Lucio al torne un moment dal so mont e le pare jù intun sôl cluc, come che e fos tequila, sâl e limon. O tiri fûr lis sôs pirulis dal flacon, e jes met in bocje. Dopo o jempli di gnûf la taçute e lui le suie.
Intant che lis dôs feminis lu cjalin dubiosis, jo o domandi ce che o pues fâ par jê.
Marie lu cjale tirâ jù une tierce tace, e smene il cjâf e e tache a contâ.
«Kosim è sparito».
Par fâle curte, une sere Kosim al jere lât a vore, dopo mangjât, disint che al veve un lavôr di finî (tantis voltis al steve là ancje fin une o dôs di gnot). Però, chê volte nol jere plui tornât. Marie si jere voltade dute la gnot tal jet vueit, e a buinore e veve telefonât a vore. Pieri Renturin, il fi dal paron, i veve dit che no lu vevin viodût. Jê si jere disperade, ma Pieri le veve calmade disint che forsit al saveve lui dulà cirîlu. Dôs oris dopo, Pieri si jere presentât culì, a cjase di Kosim. Si jere sentât, juste te cjadree dulà che o jeri jo, e al veve dit che chel can dal osti al doveve jessi scjampât cuntune cravuate che al frecuentave bielzà di un pôc. A Marie, i jere colât il Cjampon su pe schene.
Pieri le veve lassade vaî. I veve dit che a son robis che a tocjin. Jê no podeve crodi, ma e jere sucedude une robe, cualchi setemane prin. Une multe, cjapade di Kosim, une di chês seris che al veve dite di jessi lât a vore. E Kosim i veve dit di no podê contâi nuie, che nol podeve spiegâi, e jê si jere fidade. Ma cumò…
Pieri al veve tirade fûr une buste, cun dentri mil euros. Al someave in disasi. Cjalantsi lis ongulis, al veve tacât a contâ che tai dîs passâts, Kosim i veve domandât di dâi dute la buine jessude.
Lui nol veve olsât di domandâi parcè, e se al ves savût… Ma purtrop, i veve fat l’assegn. Chei bêçs te buste a jerin l’ultin stipendi e alc di plui par no lassâ jê e la frute pe strade. Bêçs in glorie di Diu. Cussì i veve dit.
Par doi dîs, di scuindon de piçule, e veve vaît plui de pissande di Vasinis. Ma po e veve tacât a resonâ. E i conts no tornavin.
Kosim al jere lât vie cence cjoli nancje un peçot de fieste, vistît di vore e cul motorin. E po, Kosim i voleve ben, a jê e ae frute. Di chest e jere sigure. E veve cjolte la machine, e si jere presentade tai uficis de CAMIN cun Mirela sot dal braç.
(2, al va indevant)
Igor Londero
ZÂL PAR FURLAN. 2. Delit in vie del Lavôr............
«Lui deve proprio stare qui?», mi dîs Marie cjalant il siôr che mi jeri puartât daûr fintremai a cjase sô. Che po, sul contrat di fit al jere il non di Kosim, e no jerin maridâts.


text:
LIS VORIS…
Sul vieri di lune
• Si semenin, tal viert: verze capûs, cevole, fenoli, latuiis, lidrics, rati tardîf, ravanel, spinaze.
• Si traplantin, tal viert: jerbe rave, blede di cuestis, cicorie, fenoli, puar, lidric, selino di cuestis.
• Si ledrin: fenoli, puar, selino; si sblancjin indivie e lidric di Trevîs.
Sul zovin di lune
• Si semenin, tal viert: savôrs e ravanel.
• Si traplantin, tal viert: blede di cuestis, verzis, cicorie, cicorie catalogne, fenoli, indivie, latuiis, lidric.
… E CHEL DI METI TAL SAC
Si cjapin sù:
angurie, jerbe rave, basili, blede di cuestis, blede di tai, cardi, carote, cauliflôr, verzis, cudumar, cicorie, cevole colôr di rose de val Cose e rosse di Cjavàs, fasûi secs (ancje il Fiorina di Lusevare) e vuaìnis, indivie, fenoli, latuiis, melanzane, melon, patate (ancje chê di Ribis e di Godie), pevaron, puar, pomodoro, lidric, râf (ancje chel di Verzegnis), rati, selino di cuestis, spinaze, coce, coçut.
Intal broili si cjapin sù:
fîcs
frambuLIS
miluçs
miluçs ingranâts
coculis
nolis
pierçui
piruçs
ciespis
ue
✒ Adriano Del Fabro
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
BEPI AGOSTINIS
par ricuardâ Galiano Zof
al presentarâ il lavôr teatrâl
in lenghe furlane
“AGHE E SIUMS”
di
Ugo Ronfani e Gaston Bachelard
AUDITORIUM ZANON
Plaçâl Cavedalis – Udine
Sabide al 6 di Otubar
aes 20.45 sotsere
--------------
In colaborazion cu la Provincie di Udin o ài il plasê di invidâus sabide 6 di Otubar a lis 8.45 di sere PRECISIS al Auditorium Zanon in plaçâl Cavedalis a Udin, par ricuardâ il poete Galiano Zof, cuntun ricognossiment da bande dal president Fontanini ae siore Zof.
Daspò, la serade e larà indenant cuntun lavôr teatrâl, che o ài voltât in lenghe furlane, "AGHE E SIUMS", di Gaston Bachelard e di Ugo Ronfani.
Cun me o varai come vôs feminîl la atore Sonia Cossettini, e invezit l'arpiste Silvia Podrecca nus acompagnarà dilunc il test cu la sô arpe.
Un spetacul cun imagjins e musiche dal vîf, che a vuelin fâ capî la impuartance de aghe tal mont di vuê.
In cheste ocasion o vuei ancje dâ il cumiât ae mê esperience teatrâl ( i agns a van su ancje par me).
O varès une vore agrât la vuestre presince.
Se o podês slargjâ l'invît ai vuestris amîs,
us ringrazii daurman,
Bepi Agostinis


text:
E je tornade a tacâ la trasmission in lenghe furlane realizade de Provincie di Udin. L’apontament, trê voltis par setemane, nol sarà plui dome su Telefriuli, ma dai 2 di Setembar al è in onde ancje su Telepordenone e sui sîts des Provinciis di Udin e Pordenon. Novitât ancje par chel che al rivuarde i contignûts in gracie dal apuart de Provincie dal Friûl Ocidentâl. Il «notiziari» al sarà realizât cul sostegn finanziari regjonâl ae «Comunitât des Provinciis furlanis», Associazion che e met adun lis dôs Provinciis.
Inmaneât dal Ufici stampe di Palaç Belgrât, cul contribût dai coleghis di Pordenon, «Contile juste» al propon notiziis, servizis e aprofondiments su la realtât de nestre Patrie. L’apontament al è il lunis, il miercus e il vinars jenfri lis 18.30 e lis 19.00 su Telepordenone (cun repliche la matine dal dì dopo) e simpri intai stes dîs aes 19.45 su Telefriuli che al ripropon in repliche la trasmission il martars, la joibe e il sabide aes 12.30. (REDAZION)
CULTURE – Al torne Contile Juste............
E je tornade a tacâ la trasmission in lenghe furlane realizade de Provincie di Udin. L’apontament, trê voltis par setemane, nol sarà plui dome su Telefriuli, ma dai 2 di Setembar al è in onde ancje su Telepordenone e sui sîts des Provinciis di Udin e Pordenon. Novitât ancje par chel che al rivuarde i contignûts in gracie dal apuart de Provincie dal Friûl Ocidentâl. Il «notiziari» al sarà realizât cul sostegn finanziari regjonâl ae «Comunitât des Provinciis furlanis», Associazion che e met adun lis dôs Provinciis.


text:
PPodie jessi che une batude tra un sindic e une citadine e puarti a meti adun un alc di speciâl tun piçul paisut de Cjargne? Al pâr propit di sì parcè che la mostre ‘L’ai viodude in cjamesute’, screade ai 20 di Jugn e sierade ai 22 di Avost, vierte dome tai fins setemane, e je stade visitade di passe 700 di lôr.
Dut partît propit di une cjacare fate tra Alda Della Pietra e il Sindic di Çurçuvint: «Dai Alda fasìn alc di particolâr?»; «Di particolâr come ce?»; «Ce saio jo! Une mostre di mudandis!»
Une ridade e dut al someave sfantât. Ma la Alda à scomençât a resonâ sore la batude: «Je peti jo al Sindic!» E cussì e à tacât a ravuei dongje materiâl, a sgarfâ tai casselins, a cjalâ tai libris, a zirâ pai paîs… fint che une biele dì, cjatant il Sindic, i à dit: «O soi pronte! Si pues fâ!’
UNE MOSTRE FÛR DAL ORDENARI_ No je une storie inventade, ma la radîs de mostre «L’ai viodude in cjamesute – …1800 è nato l’intimo».
Par sistemâ il materiâl te sale dal Municipi di Çurçuvint e imbastî un troi che al spiegàs la storie dal intim Alda e à domandât jutori al Circul Culturâl ‘La Dalbide’ e insieme a àn mudât la sale consiliâr intune sale di esposizion plene incolme di curiositâts, bacons di furniment nuviçâl, mobilie e… alc di dut.
Il troi al partìs cun riferiments ae lavorazion de lane, de cjanaipe e dal lin, il prin materiâl doprât par dâ vite aes mudandis.
CAMPIONARI UNIC_ La storie uficiâl e fâs nassi chest indument tai prins dal 1800 e cussì il troi al mostre un campionari unic di diviersis formis e colôrs daûr lis esigjencis dei timps, e secont la int che ju doprave. Formis e colôrs che a mudin tai agns fintremai a rivâ a vuê.
Si cjatin duncje tocs ben precîs e cognossûts un timp: il comès, la cotule sot, lis cjalcis cu la scarpete, lis intimelis, lis canovacis, lis cjamesis di gnot… e buine part di chescj induments a mostrin la cure e la rifinidure cun ricams e dissens une vore curâts.
Curiôs e particolâr il vestiari dai fruts piçui cun panzits, fassis e triangui, dute roube che vuê no si sa plui nancje ce che e je.
LA RICOSTRUZION_ Par ben curade te sô esposizion e dotazion, la ricostruzion di une stanze di chê che un timp, legalmentri ricognossudis, a jerin cognossudis tant che «Case di tolleranza»; un cjantonut che al à tirât la curiositât di tancj.
E po inmò lis primis cjarozulis di len pai fruts, lis pipinis di bische, il cumò e la arcje pe dote… insome un mont plen incolm di segnâi di une storie platade… sot dai vistîts.
Celestino Vezzi
ATUALITÂT – Cuant che la none e jere sexy............
PPodie jessi che une batude tra un sindic e une citadine e puarti a meti adun un alc di speciâl tun piçul paisut de Cjargne? Al pâr propit di sì parcè che la mostre ‘L’ai viodude in cjamesute’, screade ai 20 di Jugn e sierade ai 22 di Avost, vierte dome tai fins setemane, e je stade visitade di passe 700 di lôr.


text:
Il prin a doprâ lis peraulis “Universitât furlane” al fo il prof. Joseph Gentilli, docent di gjeografie te University of Western Australia, intun articul publicât tal 1965 sul Boletin de CCIAA di Udin cul titul “Per una Università friulana”. Di li indevant, dutis lis rivendicazions pe istituzion de Universitât, fintremai ae propueste di leç di iniziative popolâr dal 1976 – dulà che a forin cjapadis sù ben 125.000 firmis –
a fevelarin simpri e dome di “Università del Friuli-Universitât dal Friûl”.
Cuant che però il Parlament al fasè bon il proviodiment istitutîf de Universitât, midiant de leç 546 dal 1977, tant che non uficiâl al saltà fûr “Università di Udine”.
IL PARCÈ DAL CAMBIAMENT DAL NON_ La spiegazion uficiâl dai politics e fo che te tradizion academiche italiane i nons des universitâts a cjapavin simpri il non de citât. In realtât nol jere propit cussì: za tal 1972 e jere stade metude in pîts la “Universitât de Calabrie”, e daspò a saressin stadis cetantis ancjemò lis Universitât cuntun non no peât a di une citât. La vere motivazion, invezit, e jere soredut politiche: la gnove Universitât no veve di fâ ombre a chê di Triest e se si fos clamade “Universitât dal Friûl” e varès vude implicitementri la benedizion par pandi la sô jurisdizion ancje su lis Provinciis di Pordenon e di Gurize.
MA TE LEÇ ISTITUTIVE SI FEVELE ANCJE DI FRIÛL_ E je, salacor, la uniche consolazion pai promotôrs de Universitât furlane. Te leç, di fat, si dîs che l’Ateneu furlan “si pone l’obiettivo di divenire organico strumento di sviluppo e di rinnovamento dei filoni originali della cultura, della lingua, delle tradizioni e della storia del Friuli”. O crôt, dut câs, che al sedi rivât il moment pe Universitât di fâ un belanç di trop e cemût che e à mantignût fede fin cumò a chescj siei obietîfs.
SI AIAL FAT ALC, DOPO, PAR DÂ AE UNIVERSITÂT IL SO “VÊR” NON?_ La uniche iniziative che o cognòs par gambiâ in vie normative il non de Universitât e je stade proponude tal 2001 di Pietro Fontanini, cuant che al jere deputât, cul disen di leç 1430 su “Modifica della denominazione dell’Università di Udine in Università del Friuli” (firmât ancje di Ballaman, Collavini, Lenna, Moretti, Romoli e Saro), ma – magari cussì no – il ddl nol è lât indevant. Une altre iniziative e je stade metude in vore di Honsell tal 2006, in ocasion de Fieste de Patrie dal Friûl, cu la scree di dôs targhis cu la scrite “Universitât dal Friûl” tes jentradis di Palaç Florio e di Palaç Antonini. Dal sigûr un at impuartant, ma plui dal pont di viste simbolic che formâl, stant che pardut si continue a lei dome “Università di Udine” e che un doman lis targhis a podaressin sei rimovudis cence problemis di sorte.
William Cisilino
President dal Istitût Ladin Furlan “Pre Checo Placerean”
SPECIÂL. Parcè che l’ateneu no si clame Università del FriuliWilliam Cisilino
Il prin a doprâ lis peraulis “Universitât furlane” al fo il prof. Joseph Gentilli, docent di gjeografie te University of Western Australia, intun articul publicât tal 1965 sul Boletin de CCIAA di Udin cul titul “Per una Università friulana”. Di li indevant, dutis lis rivendicazions pe istituzion de Universitât, fintremai ae propueste di leç di iniziative popolâr dal 1976 – dulà che a forin cjapadis sù ben 125.000 firmis –


text:
Il libri di Andrea Del Favero
su la culture
e la musiche popolâr furlane
“Lungje, po!”, e je une espression che si sintive dispès intes fiestis, intes sagris, in dutis lis circostancis indulà che a jerin sunadôrs e balarins. Cheste espression sclete e da il non ancje al libri a pene jessût, scrit di Andrea Del Favero, studiôs, musicist, antropolic che si interesse di culture e di musiche popolâr furlane di une vite. “Lungje, po!”, i disevin i balarins ai sunadôrs par sburtâju a no smeti di sunâ, e lungje e ben spiegade e je la ricercje di Del Favero che, come che al dîs il sottitul de publicazion, e trate di “Strumenti e suonatori tra Mito e Musica”. La prefazion e je di Angelo Floramo che al rimarche lis cualitâts dal libri, scrit cun criteri sientific ma tal stes timp lontan dai academisims, che a rindaressin sterpe une materie e une tratazion che invezit e je vivarose.
◆ Un libri penç di storiis, imagjins, liendis e informazion, cuntune code di partiduris musicâls di tocs de tradizion furlane ma no dome, e in zonte un cd di 21 liniis regjistradis dal vîf, de fin dai agns Otante a vuê, simpri di bande di Del Favero. In chês regjistrazions si sint a sunâ – intes ocasions plui diviersis, tra ostariis, sagris, salis di bal – grups musicai improvisâts o di sunadôrs abituâts a sunâ insiemi, e lis vôs di oms e feminis che a cjantin, che a ridin, che a contin di une storie che purtrop e somee finide, o miôr, e je cambiade, e al è simpri plui râr sintîle.
◆ Si sintin armonichis, violins, lirons, trombons, bunkulis, zitiris, mandulins, ghitaris, clarins, fintremai fros di jerbe e sedons che a sunin! Dut regjistrât ator pal Friûl, dispès in Cjargne, par une scolte di influencis cu lis culturis di confin, tra polkis, mazurkis, valzers, staiaris, cjants di ogni sorte. Un document cetant preziôs, insiemi aes tantis fotografiis che al à dentri il libri, diviersis storichis dal prin Nûfcent, indulà che si viodin vecjos sunadôrs furlans e lis plui diferentis situazions dal fâ musiche in Friûl, in plui che esemplis di oparis visivis di iconografie musicâl imortaladis in diviersis glesiis de Patrie.
◆ Il libri si divît in cinc cjapitui iniziâi, indulà che si invie un percors tra storie, culture e musiche in Friûl, che – partint dal mît e dai rituâi antîcs – al passe traviers la ete de rason e de industrie, fin che al rive ai timps nestris. Di ca, si vierç daspò intune serie di 23 cjapitui plui curts, ma alternant sponts interessants sui struments musicâi che si dopravin, e che si spere si doprin ancjemò tal contest de musiche popolâr furlane: i struments a flât, a cuarde, a percussion, tra pifars, cuarnamusis, salteris, armonichis, struments rituâi e processionâi tant che lis craçulis, fin a rivâ aes bandis, aes orchestrinis, ai liutârs e ai costrutôrs di strument musicâi atîfs in Friûl fin ae metât cirche dal Nûfcent.
◆ Un biel libri, complet e ben scrit, che al propon une prime significative ricognizion suntune materie cetant largje e messedade cun altris dissiplinis. Si propon tant che une buine bussule par orientâsi – e magari par aprofondî – cheste dimension maraveose che e je la musiche popolâr furlane. ❚
Lungje po!Alessio Screm
Il libri di Andrea Del Favero


text:
#19 – Fals storic
Di daûr di chestis frascjis o cjali la situazion. Cul favôr dal scûr o cjapi la decision di tentâ une surtide. Chestis decisions par solit lis cjapi a nâs, fidantmi dal gno istint. Il paîs nol è tant grant e o tachi a movimi torzeonant ator pes cjasis.
O viôt une femine, une vecje, une prede facil e a distance o tachi a talpinâle. Magari là che no son lampions podarès tentâle e se e va drete… Mierde! E je jentrade intun puarton.
Nuie pôre. O stoi fer par un pôc. Alc al sucedarà.
E difat daspò nancje tant timp, di une cort e salte fûr une fantate. No je tant grande e podarès lâmi ben. Mi môf a fîl di mûr e il gno pas si fas plui svelt. Cuatri, cinc metris nus separin, un scat e je fate! Dut a colp un lusôr mi incee. Sturnît cuntun salt mi buti svelt sot di une cise. La machine e va drete e se o soi fortunât, no mi àn viodût. E ancje la frute e je lade pe sô strade e aromai pal moment nol conven movisi di cheste posizion.
Spietant la prossime ocasion mi ven di pensâ che al jere agnorums che chei come me no tornavin di chestis bandis. E se la int di chest paîs e savès che o soi chi, cumò, propit framieç di lôr al vignarès fûr un scjas de madone. Agns indaûr la int e veve une pôre sassine par chei come me e salacor un pôc di timôr e di sugjestion ancjemò le àn. Fasin ben a vêle.
Mi bruntule il stomi. La fam si fâs sintî. O nasi l’aiar e mi rivin i solits odôrs. Simpri i stes savôrs. Ce stufe. Par ogni bon cont salacor par usgnot le vin riscjade avonde. Par cumò tocje sbassâ lis pretesis. Il cidinôr mi fâs capî che o pues movimi.
Mi sa che aromai al è miôr saltâ fûr di chi e tornâ tal bosc. Di chei timps achì un cjavrûl, un cierf o un cjamoç si lu cjate simpri.
Però ce stufadice. Prin o dopo o cerçarai ben ancje alc altri.
di Sporting Brugnul
#1250


text:
Timp pe preparazion: il timp di cuei su le gridele lis melanzanis, di scjaldâ la salse (o di parecjâle, se no le vês pronte) e completâ il plat
Ingredients par cuatri personis
2 o 3 melanzanis taiadis a rondelis, un vâs di salse di pomodoro e basili (miôr se fate in cjase), 1 o 2 mozarelis, un toc di parmesan o grane in scais (par taiâlu in scais finis al va benon il spele patatis)
SI FASIN CUSSÌ
Un dai plats plui carateristics de cusine taliane in Istât e je le parmesane di melanzanis. A pat di lâ li di un ristorant, o di vê une mari, une none o un mat fanatic dai fornei che al vedi voie, tal cjaldon, di metisi par un pâr di oris a fridi lis melanzanis e po dopo a stâ plui di mieze ore denant un for impiât (une cumbinazion no cussì facile tal mês di Avost…).
Beh, vêso mai pensât a une version plui frescje, e tant plui svelte par interpretâ chest baluart de italianitât in taule, semplicementri “discomponint” i ingredients e metintju ju artistichementri tal plat, intune cumbinazion di savôrs e colôrs, ma ancje di cjalt e frêt e di un tic di gracie tal presentâju?
Provait a pensâ…. un biel plat cun ator ator une curnîs di melanzanis a le gridele, cuntun fîl di vueli di ulive e scais di grane, e tal centri dal plat un biel coput di salse di pomodoro cjalde, cun parsore une buine mozarele frede a daduts (e insom une fueute di basili).
Dut ce che al conventarès par une parmesane. Ma cuntun snait moderni, ancje un grum plui frescje e lizere, e cence sclopâ di cjalt in cusine. Provâ par crodi…
Margherita Meggy Timeus
RICETE. Parmesane “disorganiche”............
Timp pe preparazion: il timp di cuei su le gridele lis melanzanis, di scjaldâ la salse (o di parecjâle, se no le vês pronte) e completâ il plat


text:
Ingredients:
500 grams di patatis
100 grams di fasûi blancs za stâts in muel
40 grams di strut
un manel di viscje
un toc di vues di persut
un toc di vues di manç
sâl
Meti a cuei i fasûi in aghe cui vues, cuant che la aghe e tache a boli zontâ il strut.
Dopo un 40-45 minûts meti lis patatis speladis e taiadis a tocs no tant grancj e la viscje lavade e rote cu lis mans, regolâ di sâl e servî.
Notis: la viscje, par cui che no lu sa a son lis “cime di rapa”, par fâ la mignestre galiziane si puedin doprâ, daûr la stagjon, ancje i capûs.
Se si vûl une version plui lizere, e je chê di vilie, cence i vues e cence il strut e invezit cul vueli, cevole dislite e coce a tocuts.
Se si à pôre di no rivâ a cuei juscj ducj i ingredients si pues cuei i fasûi fin che a son cuets e gjavâju, dal brût, meti tal brût lis patatis e la viscje e cuant che a son cuetis tornâ a zontâ i fasûi. ❚
✒ Sandri Carrozzo


text:
Al à la lenghe sclete e snait di vendi Boris Pahor. Te sô lungje vite, l’inteletuâl, scritôr e ativist sloven di Triest nol à mai smetût di scombati. Par vie di une sô interviste jessude sot Nadâl sul insert dal cuotidian Primorske Novice di Cjaudistrie (viôt box te pagjine), li che al critiche la elezion a sindic di Piran dal miedi di lidrîs ghanese Peter Bossman, si è jevât sù un grant davoi, no dome in Slovenie.
Tancj a son restâts a bocje vierte pes sôs declarazions…
O soi stât stracapît: no ai nuie cuintri Bossman, o marcavi dome il fat che i eletôrs a varessin vût di votâ o par un sloven o par un membri de comunitât taliane che e vîf a Piran. No je par nuie une cuistion di razisim, nancje di nazionalisim, ma ben di amôr di patrie: intun mont simpri plui globalizât, une realtât piçule come chê slovene e scuen fâsi valê par no pierdi la sô identitât. Chest al vâl inmò di plui pai slovens di Triest e dal Friûl.
Ce vuelial dî in dì di vuê fâ part di une minorance?
No mi plâs la peraule minorance”! Voaltris furlans, par esempli, sêso forsit minorance in regjon? E i catalans in Catalogne? Par chest o dopri il tiermin comunitât”. Di bande mê o soi simpri stât braurôs di jessi un sloven di Triest: o crôt che jessi fedêi ae proprie marilenghe al sedi necessari par difindi la identitât di ognidun di nô.
Cemût viodial la situazion dai slovens e dai furlans che a vivin in cheste regjon?
Magari cussì no, tante int si è lassade convinci che lis lenghis minôrs a son dome dialets e duncje cun pôc valôr: mi pâr che chest al vali ancje par voaltris furlans. La Italie, fassiste prime e po republicane, e à sostignût par agnorums la idee di un monolinguisim nazionâl, cence dâur aes lenghis mancul feveladis i dirits che ur spietin: ancje se tai ultins agns a son rivadis leçs di tutele di pueste, la situazion no je cambiade plui di tant.
Rispiet a voaltris, nô slovens o vin une storie plui lungje di bataiis pe difese de nestre identitât: par chest cumò o vin mieçs di comunicazion, teatris, bibliotechis, associazions di ogni sorte e parfin un partît par puartâ indevant la nestre lenghe e la nestre culture. Però lis vin paiadis un grum chestis concuistis, massime tai agns jenfri lis dôs vueris mondiâls.
Ce avignî varano lis nestris comunitâts?
Al covente rinfuartî la solidarietât jenfri slovens, furlans, sardegnûi e vie indevant: mi pâr il câs di inmaneâ une gnove conference che e meti adun dutis lis comunitâts linguistichis ricognossudis de leç 482 dal 1999.
LA POLEMICHE
Ve ca cualchi batude de interviste incriminade» («7. Val», insert dal Primorske Novice, 24.12.2010)
Viodêt ce che e fâs la Austrie cui Slovens in Carinzie. E viodêt la Italie, che e volarès talianizâ di gnûf la Istrie. E e rivarà a fâlu, par vie che i Slovens a àn masse pocje cussience. Chest si viôt a Piran, li che a àn un sindic di colôr».
Chest no i va ben?» i domande il gjornalist. Par nuie» al rispuint Pahor. Chest nol va ben pe Slovenie». Ce isal di mâl?» al insist il gjornalist. Trop che o vin dât par chel tocut di tiere, e cumò tu âs un sindic di colôr. O Signôr, chi dulà ise la cussience nazionâl? Nuie cuintri dal fat che al è di colôr. Ma se a vevin chê di elei un no-sloven, al plui a varessin dovût elei un membri de comunitât taliane che e vîf culà vie. Il fat di vê sielzût un forest tant che sindic al è un brut segnâl».
ALESSIO POTOCCO
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La Aministrazion comunâl di Codroip e fiesteze tal Otubar di chest an i trente agns dal Premi San Simon, prestigjôs concors leterari in lenghe furlane dedicât ae memorie dal inzegnîr Agnul M. Pittana, cognossût tant che Agnul Di Spere.
Nassût tal 1979 cul intindiment di prudelâ l’insiorament de leterature furlane midiant la publicazion di tescj di cualitât alte sedi tai contignûts sedi te forme, il premi si presente ancje chest an cu la volontât di fâ cressi la culture e la lenghe furlanis. Il bant di concors, vignût fûr ancjemò a Fevrâr, al è disponibil li de Biblioteche Civiche Don Gilberto Pressacco di Codroip e al da dutis lis indicazion par presentâ une opare inedite che e à di jessi un romanç, une conte lungje o une racuelte di contis a teme libar, ma miôr ancjemò se e indaghe lis difarentis musis de realtât furlane dai ultins cincuante agns. I tescj, scrits cu la grafie uficiâl daûr de leç regjonâl 15/96, a àn di jessi luncs no mancul di sessante cartelis e a àn di rivâ li de Biblioteche Civiche di Codroip dentri des siet sore sere di sabide ai 12 di Setembar dal 2009. La jurie che e scrutinarà lis oparis e je formade di Aldo Colonnello, Franco Marchetta, Carlo Tolazzi, Mario Turello, Giacomo Vit, dal Sindic Vittorino Boem, cun funzion di president onorari, e ancje dal segretari Giorgio De Tina. Al autôr de opare che la jurie e sielzarà, i larà un premi di mil e cinccent euros e une plache di arint. La Aministrazion comunâl, daûr de propueste de jurie, e podarà decidi di publicâ il lavôr premiât. La proclamazion dal vincidôr e di chei che a àn meretade une segnalazion, si le fasarà inte serade di miercus ai 28 di Otubar, dì di Sant Simon. Par informazions: tel. 0432.908198.
REDAZION
ATUALITÂT – Trente agns dal Premi leterari Sant Simon............
La Aministrazion comunâl di Codroip e fiesteze tal Otubar di chest an i trente agns dal Premi San Simon, prestigjôs concors leterari in lenghe furlane dedicât ae memorie dal inzegnîr Agnul M. Pittana, cognossût tant che Agnul Di Spere.


text:
Il cjoc e il sigar
Un cjoc al sacramentave che nol rivave a meti la clâf te sieradure dal porton.
«Ma no viodistu che tu vuelis vierzi cul zigar?» i dîs so copari che al passave par li.
Lui al cjale e po al dîs: «Ma cjale ca, e je vere: alore aio fumade la clâf?»
Il mat e l’elastic
Il diretôr dal manicomi i fâs domandis a di un mat par viodi se al pues mandâlu a cjase vuarît.
«Se ti mandi a cjase cumò, ce vâstu a fâ?»
Chel, che al veve la manie di fâ fiondis par lâ a cjace di uciei, al rispuint: «O fâs une fionde e o voi a cjace». «No» al dîs il diretôr «no tu sês inmò no vuarît».
Pôc timp dopo, stesse domande e stesse rispueste.
Al passe inmò un pôc di timp e il diretôr i torne a fâ la domande. Cheste volte il mat al rispuint: «O voi a cjatâmi une fantate». «Brâf» al dîs il diretôr «o viôt che e scomence a lâ ben. E dopo, ce fâstu?» «Le meni intun boscut e i gjavi lis mudantis!»
«E dopo, e dopo, ce fâstu?»
«O gjavi l’elastic aes mudantis, o fâs une fionde e o voi a cjace di uciei!»
CUATRI RIDADIS............
Il cjoc e il sigar


text:
Cuissà parcè che ogni volte che si passe denant, al ven di domandâsi ce che a fasin li dentri. “Che al vegni, che i fâs fâ un zîr te nestre sede scloteade. Cussì si rint cont di ce che al è un archivi”. “Scloteade?”, i domandi ae diretore, un pôc stranît. “E sarà ancje – i dîs -. Ma mi pâr un grum ben tignude, nete, scuasi lusint”. Dentri dal Archivi di Stât di Udin dut al è ordenât e perfet. Ancje se la impression e je chê di cjatâsi in efiets dentri di une vecje scuele. E sarà la sugjestion di vê di une bande il Marinelli e di chê altre il Malignani.
Puarte blindade tal ingrès. Il voli de telecjamare al smicje e nol lasse jentrâ ducj. Marmui clârs mi compagnin dentri. Su la drete libris de colezion Ciceri, sot veri. Po une segretarie mi puarte li di Roberta Corbellini, udinese, dal 1999 a cjâf di chest braç particolâr dal Ministeri talian dai Bens Artistics. Un braç che al custodìs undis chilometris di cjartis e di documents des provinciis di Udin e, fin al 1963, di Pordenon. Ma che cumò al à finît ducj i puescj par conservâju. La diretore e à dât l’alarme: o a cjatin un lûc plui larc o di chi a pôc a saran obleâts a trasferî part des cjartis tai uficis centrâi di Rome o in chei dal Venit. A Pordenon lu stan za fasint.
Il limes temporâl al è Avrîl. Prime di restâ scjafoiâts de nestre stesse storie. “O riscjìn di pierdi chest patrimoni dal Friûl – e conte sclete la diretore -, che al interesse e che al rivuarde ducj i furlans. Il gno apel al è a dutis lis istituzions dal teritori, no dome ae provincie. No si pues pensâ che a invistî al sedi dome il nestri dicasteri di riferiment. Dome midiant di un acuardi jenfri chest, regjon e ents locâi, o inviarìn une buine politiche pe tutele, conservazion e valorizazion di chescj documents”.
✽✽ Cence spazis
La vicende e scomence tal 2004. Te prevision di une gnove sede, al ven firmât un acuardi fra Ministeri pai Bens e lis Ativitâts culturâls e la provincie di Udin, chê volte sot la presidence di Marzi di Strassolt. Si previôt di cjapâ sù la ex caserme Duodo e di trasferî li dutis lis cjartis. La idee e je chê di costruî une piçule citât dai archivis e de memorie dai furlans. Tal zîr di dîs agns, Palaç Belgrât al cambie linie, za sot Strassolt, e ancje – dal 2008 – sorestant. Al dîs, sù par jù: i spazis de caserme ju doprìn pai nestris uficis, pal Archivi di Stât o cjatarìn une altre sede, in zonte a chê di vie Urbanis. In pratiche, un ampliament. “Risultât? Al è il Març dal 2013 e o sin in cheste stasi, cence spazis. No savìn plui dulà meti la robe. Sparniçâts pal Friûl o vin vot chilometris di documents”, e spieghe Corbellini. E e tone: “Dibant fevelâ di identitât: il rapuart fra chescj bens e il teritori al è tes mans di une volontât politiche. Il rest a son dome cjacaris. A àn di cjatâ dutis lis soluzions par che chest materiâl al resti chi. O il dam al sarès par ducj ”. E ce i aial rispuindût Fontanini? “Al dîs che bêçs no ‘nd è. E jo o rispuint: no si rispuint cuntune declarazion di mancjance di fonts. Si rispuint cun progjets”. E se si cjatàs une soluzion, l’Archivi par continuâ a lavorâ al varès dibisugne di almancul altris vincj chilometris pai prossimis cincuante agns.
✽✽ Ce isal li dentri?
Dentri dal edifici dal Archivi di Stât a son lis cjartis, i documents de storie dal Friûl. Un lûc de memorie. Bocons di lavôr di comparts des aministrazions che a tratavin i fats de int. E duncje a son la storie de int, dai paîs, des fameis, de emigrazion. 3500, i visitadôrs ogni an.
Il zîr di visite dentri de struture al scomence propit li dai catastics. Di là di une penze puarte taie fûc, l’ambient al è climatizât. Tancj casselins blancs e larcs a man çampe. La diretore a ‘nd vierç un a câs. Ve l’Archivi cartografic. Mapis vielis che no interessin dome i storics ma ancje i privâts, par esempli se a àn di definî i passaçs di proprietât o une ereditât. O pai plans regoladôrs. La diretore mi fâs viodi chel di Cjaresà (frazion in comun di Sant Zorç dal Noiâr, ndr): un sfueon cussì delicât di chine e di blanc, cui lots di teren dividûts in maniere precise e numerâts. Intune stanziute di veri, simpri su la çampe, rodolâts a polsin i documents napoleonics, che a gjoldin di un ripâr special. “E achì?”, e zonte Corbellini, dute braurose, pontant su la drete. “Achì o vin il Stât civîl di dut il Friûl dal 1871 al 1900, tirât dongje midiant des “copiis di sigurece” (in pratiche, une altre copie di un at) che dispès si zontin a di chês altris cjartis di chestis personis, duncje o savìn dut… Mi capissial? – mi dîs la diretore – Culì o vin un spacât ancje dai fenomens sociâi!” Suntun plan rialçât, une schirie di cartelis di no podêlis conta. “Là sù a son ducj i ats de procure di Udin tant che Cort di Assise straordenarie pai crimins fassiscj. La storie de Resistence furlane”. O sierìn il puarton daûr di nô e o passìn in altris doi archivis, che a semein bunkers. Plui strets e plui scûrs. Dome scansiis tor ator. Un al è l’archivi notarîl dal Friûl. Al scomence dal 1200. Chel altri al racuei i ats de Aministrazion di Udin, scomençant dal 1600. Su la schene dai blocs di cjartis, i titui.
✽✽ Lis urgjencis
“O vin vot chilometris di documents ator pal Friûl, in spiete di rivâ achì. Ur scugnìn dâ acet achì”, e spieghe Corbellini. I esemplis plui urgjents? Sant Denêl, dal 1700 al fo sede di aministrazion de justizie. “Dusinte metris di cjartis produsudis, che il comun nus à dite di cjoli, par vie che il tribunâl nol è plui e lôr no àn puest. No son dome lis storiis dai procès, ma ancje chês des sucessions”. L’archivi “Zamberletti” sul taramot dal 1976 al è tai uficis de Prefeture, ma lu spietin in vie Urbanis. “Cun dute la storie de protezion civîl, nassude daspò di chê esperience”. I documents su la ricostruzion dopo la seconde vuere mondiâl? Cuatricent metris ju àn ae Agjenzie des Jentradis, viodût che i privâts li a domandavin i contribûts par tornâ a fâ sù lis cjasis. “E je la storie dai bombardaments, des azions dai aleâts e dai partigjans”. La vere urgjence e je a Tumieç. “Dulà che si cjatin in stât di conservazion pessim lis cjartis de sezion civîl dal Tribunâl dal 1971 al 2000 e che o sin in pericul di piedi se no si interven subite”, e spieghe la diretore.
✽✽ La digjitalizazion e va indevant
Da pît des scjalis, tal soterani, e je la centrâl di digjitalizazion. Tal cidinôr, dome un “clic-clic-clic” continui. Doi zovins, ognidun cu la sô taule a nivel rispiet al teren (e je propit une nivelete di muredôr a controlâ che dut al sedi in scuare), a poin i sfueis e a frachin il boton. Une machine fotografiche di 50 Mega pixel sore il lôr cjâf e scate e e salve la imagjin in Hd. Tal mieç de sale, i fassicui peâts cun curdelis: i stâts civîi des provinciis di Udin e di Pordenon dal 1806 al 1814. Al è il progjet “Antenati”, finanziât di un sponsor american, cun ducj chei altris Archivis di stât: 140 milions di imagjins che si podaran cjalâ dal pc di cjase. Su antenati.san.beniculturali.it, il contribût furlan al sarà disponibil di Avrîl.
Za a disposizion invezit su archiviodistatoudine.beniculturali.it lis mapis catasticâls dai comuns censuaris dal 1843, in plui des schedis sientifichis in pdf dal materiâl culì catalogât. “Ve – e siere Corbellini – , se o scugnarìn trasferî alc a Rome o in Venit, o darìn precedence a chescj materiâi che o vin za digjitalizât”.
✒ Oscar Puntel
INCHIESTE. l’archivi di Stât di Udin: un patrimoni di memorie in pericul par mancjance di puest e par pocje volontât de politiche............
Cuissà parcè che ogni volte che si passe denant, al ven di domandâsi ce che a fasin li dentri. “Che al vegni, che i fâs fâ un zîr te nestre sede scloteade. Cussì si rint cont di ce che al è un archivi”. “Scloteade?”, i domandi ae diretore, un pôc stranît. “E sarà ancje – i dîs -. Ma mi pâr un grum ben tignude, nete, scuasi lusint”. Dentri dal Archivi di Stât di Udin dut al è ordenât e perfet. Ancje se la impression e je chê di cjatâsi in efiets dentri di une vecje scuele. E sarà la sugjestion di vê di une bande il Marinelli e di chê altre il Malignani.


text:
Bancje Mondiâl
La Bancje Mondiâl e je stade creade tal 1944, ae fin de Seconde Vuere Mondiâl, cul fin di ricostruî i paîs distruts par vie de vuere. Che volte si clamave IBRD (ven a stâi International Bank for Reconstruction and Development, Bancje Internazionâl pe Ricostruzion e il Svilup). La sêt de bancje e dal so grup asociât (IFC - International Finance Corporation,IBRD,IDA - International Development Association, MIGA - Multilateral Investment Guarantee Agency, ICSID - International Centre for Settlement of Investment Disputes) e je a Washington, in Americhe. Lis organizazions dal grup de Bancje Mondiâl a son ognidune specializade intun cjamp, ma a an dutis l'obietîf comun di judâ il disvilup dai paîs plui puars.
La Bancje Mondiâl e colabore ancje cul Font monetari internazionâl (FMI), che jude l'organizazion cun finanziament pal paiament dai debits dai paîs mancul svilupâts. Chescj doi organisims a son cognossûts insieme come "Instituzions di Bretton Woods", pal fat che a son stadis creadis inte conference che si davuelzè inte citadine dal Gnûf Hampshire dal 1 ai 22 di Lui 1944.


text:
#18 – Come la liende Plasê, Fabrizio. Alba. Ce fâstu te vite? Lobbying. (al riduce, un tic rogant) Ah! No ai mai capît di precîs ce che al vûl dî. (e somee dubiose) Bon, disìn che par lavôr o puarti indevant i interès de mê aziende tes istituzions. Guviers, istituzions internazionâls… Mmm, okay… Ce aziende? Scuse se soi curiose! Sêstu [...]
Categorie: Gjenar neri
#17 – Manus dei Il scûr al involuçave ancjemò dut cuant che o soi saltât fûr di cjase. Di spes mi capite di fâlu cuant che no rivi a durmî. Ma vuê nol è come il solit. Mi plâs cjaminâ cuant che nol è ator nissun e il paîs no si ancjemò inviât. I pinsîrs a sbrissin vie miôr ancje [...]
#14 – Radio Prypiat Prypiat, ai 26 di Avrîl dal 1986. 01:23’58” ore dai Urâi, scûr patoc. Eros Ramazzotti mi è simpri plasût tant, cun chê sensibilitât, cun chê vosute ciulante. Ma viôt tu se ta un moment cussì e veve di vignîmi sù propit la sô ultime cjançon. “E ci seiii, adesso tuuu, a dare un senso ai giorni [...]
#13 – Sclesis La fumate e cercene lis sacumis de plane impisulide. Il paîs al polse in spiete de lûs, ma pes stradis al è za cui che al baline ator. Il pas lizêr al crite parsore de bruse. “Al devi jessi par chest che lu clamin cricâ dì”, si dîs Argjie biel che i prins rais di soreli a [...]
#09 – La sole e uniche “La Uniche” no duar. Usgnot e zire tal jet e e fâs bataie ae ultin morôs fedêl che i reste: la insonie. La brame dal biel timp passât e je lade vie e cumò il suplent al è l’elisîr. Al è bon l’elisîr: cuant che lu bêf e e devente plui fuarte, sglonfe, zovine, [...]
#08 – Albe Finâl Jo o volevi nome vivi la storie. Capî se ogni timp al puartave alc di diviers e so. I miei voi a continuin slusicant salvadis, ma o ai fermât za di bataiâ par gjavâmi fûr lis cjadenis che mi tegnin presonîr in cheste cret. l gno obietîf al jere stât vê il timp necessari par capî [...]
#02 – Albe ocitane La sentinele nus visave simpri a pene che une lûs blancje e comparive parsore de rie di bassis montagnis a orient di Tolose. E cussì il gno amant al leve vie par une galarie segrete che i vierzevi jo stesse. Dopo cent pas il gno amant al saltave fûr dal cjastiel e si pierdeve intal bosc. [...]
#20 – La mê pôre O ai une pôre, e je rivade une sere dal Bosc Neri, chel a pene fûr dal paîs di Lampac, dulà che o soi vignude a stâ za un an indaûr. O vevi sielzude la ultime cjase dal paîs, pardabon un bon afâr. O ai domandât a la agjente imobiliâr se chel bosc che si [...]
#19 – I’ll be watching you I ferâi a travanin i cisats de fumate. Francescje e strenç il volant sorepinsîr, un rideç i sbelete la muse biel che e pense ae serade cu lis amiis. Rivade cjase, e cîr lis clâfs te borsete, ma la man si bloche cuant che e viôt la rose sul tapêt fûr de puarte. Un [...]
#18 – Gusielis Cuant che il Creatôr al à fat lis pôris, al à di sigure metût al prin puest la pôre des gusielis! Intindintsi. Dutis lis pôris a fasin pôre. La pôre dal scûr, la pôre dal boborosso, la pôre de altece, o pûr chê dal vueit. Dutis legjitimis. Ma la pôre des gusielis e je la piês! Cui [...]
#14 – Daniela E je peade al termosifon, Daniela, e mi cjale di sot in sù cui soi grancj voi grîs. I cjavei neris a son deventâts blancs parsore des orelis e la sô piel e à cualchi grispe, aromai. Mi svicini par cjalâle miôr. O sint il so respirâ pesant. Il scotch che le fâs tasê al ten ancjemò, [...]
#06 La compagnie Il cjapitani Smith, cu la compagnie scanade, nol varès mai pensât a un altri atac nemì. Tu netavis vie cent cuntune bombe e a rivavin mil, tacant cence pôre, cun vecjos lancerochets e kalashnikov, montant bicicletis e motorins. Intrepits, inscuelâts fin di fruts inte fe tal unic diu e determinâts a parâ vie i forescj. L’avampost di [...]


text:
La agane che e zuiave a fâ il cupido Chê gnot di sabide o vevi cumbinât cui miei amîs tant che simpri par lâ a balâ tal club dal gno paisut. E jere stade une setemane strambe, cun cetant cjalt e une fuarte ploie che e veve innagât lis stradis. Nol veve plovût cussì di cetant timp. Il flum al [...]
Tag: Cecilia Liva
– Dai Marie! E je la ore di partî. Il tren che nus puartarà a Gjenue al partìs adore. Sono involuçâts i fruts? No sai parcè, ma o sint criùre. – Cheste storie, fruts, e je chê de nestre famee. Jo o vuei contâle, cun ducj i fats e un pocje di fantasie, parcè che la mê memorie no je [...]


text:
Cuant che si impie la television, fra il cjalt dal Istât e il no savê ce fâ, al cjape un sintiment di disperazion. Il timp di chê stagjon “in onde” si implene di “vueit”. Al mancje di une prospetive e di une sô lidrîs di contignûts. Ce barbe vê a ce fâ cun replichis, televenditis e teleimbonitôrs, telefilms americans dai agns Otante, e altris stupidets. Paraltri, si capìs: al è il timp des vacancis e gjornaliscj, operadôrs, autôrs – esistino inmò? – a varan ancje i lôr dirits. Al moment, duncje, ancje lis nestris amiralis, lis televisions plui pandudis – Telefriuli e Free – a àn fermât dutis lis lôr produzions, che no sedin chês informativis. E dut câs, a “kilometri zero” ancje lôr: i tg a continuin a lâ indenant pe lôr strade, ma a rancs ridots, cun mancul servizis in esterne – lis troupes no si movin che no sedin muarts o fats di croniche impuartants – e si regjistre un increment al ricors di imagjins di repertori e di intervents al telefon di ospits, in direte o no. Cuant che al va ben, l’ospit al è invidât in sede e la interviste e à tant che sfont i cuadris o i esternis de redazion.
La sfide che lis emitentis a varan di chi al inizi de gnove stagjon e sarà chê di miorâ e di potenziâ il segnâl digjitâl. In ciertis zonis di mont, chês plui periferichis, Tf al è sparît dopo dal switch off, si ben che e sedi la tele plui pandude in FV-J. Free e à une cuvierzidure a maglis di leopart, ma a son plui chei che no le viodin che chei che le viodin. La triestine TeleQuattro (e à la redazion furlane a Udin, a Palaç Antivari) no si capìs invezit dulà che si rive a viodi, di ca dal Timâf.
Che la polse, di nô sbeleade, e puarti almancul cualchi soflade di novitât tai palinsescj de prossime Sierade, che su di lôr no si sa ancjemò nuie. Cualchidun al varès bisugne di une indreçade. Cjapait “Free”, che e samee simpri plui a maç e bandon. Tai ultins trê mês, la tv di Panto – che si jere vendude tant che la gnove tv dal Friûl e dai furlans – e je lade daûr di une vere e proprie “triestinizazion” dai contignûts. Il talk di atualitât “Sottosopra”, a un ciert pont si è dedicât dome ae citât alabardade, ai candidâts sindics e ai “Bandelli boys”, cussì come che il talk dal prin dopomisdì “Meridiana” al veve lis “mulis di Parenzo” ae conduzion. Alore, a chest pont, che no le clamin plui “Free tv”, ma “Free – TS”.
REDAZION
CULTURE – IL FRIÛL TAL ETERE. La tele di Istât............
Cuant che si impie la television, fra il cjalt dal Istât e il no savê ce fâ, al cjape un sintiment di disperazion. Il timp di chê stagjon “in onde” si implene di “vueit”. Al mancje di une prospetive e di une sô lidrîs di contignûts. Ce barbe vê a ce fâ cun replichis, televenditis e teleimbonitôrs, telefilms americans dai agns Otante, e altris stupidets. Paraltri, si capìs: al è il timp des vacancis e gjornaliscj, operadôrs, autôrs – esistino inmò? – a varan ancje i lôr dirits. Al moment, duncje, ancje lis nestris amiralis, lis televisions plui pandudis – Telefriuli e Free – a àn fermât dutis lis lôr produzions, che no sedin chês informativis. E dut câs, a “kilometri zero” ancje lôr: i tg a continuin a lâ indenant pe lôr strade, ma a rancs ridots, cun mancul servizis in esterne – lis troupes no si movin che no sedin muarts o fats di croniche impuartants – e si regjistre un increment al ricors di imagjins di repertori e di intervents al telefon di ospits, in direte o no. Cuant che al va ben, l’ospit al è invidât in sede e la interviste e à tant che sfont i cuadris o i esternis de redazion.


text:
Martars ai 26 di Setembar – juste in chê che di passe cuindis agns e je la Zornade Europeane des Lenghis – il president de Republiche Francese, Emmanuel Macron, al à fat un discors te Universitât de Sorbone che al rilance la Union Europeane e ancjemò prime la unitât de Europe. Al à fevelât de necessitât di tornâ a fâ sù une Europe «sovrane, democratiche e unide», in stât di gjestî in maniere unitarie la difese, la sigurece e la gjestion de imigrazion
Tra lis propuestis fatis indenant a son la creazion di un fonts unic pal finanziament dai investiments comuns e par mantignî la stabilitât denant des crisis economiche, la metude adun di un ufici european pes domandis di asîl e di un program a pro de integrazion e de formazion dai rifugjâts e la organizazion di une polizie di frontiere europeane, di chel che al varès di jessi une sercit european e e di une politiche europeane unitarie tes relazions internazionâls, massime in direzion dal Mediterani, de Afriche e di soreli jevât.
Te sô relazion, che cualchidun le calcole un discors programatic che se al vignìs almancul in part metût in vore al podarès vuadagnâ une impuartance storiche e simboliche compagne de innomenade declarazion fate ai 9 di Mai dal 1950 dal ministri francês pai afârs forescj, Robert Schuman, Macron al à fevelât ancje di protezion civîl europeane, di inovazion tecnologjiche, di formazion, di zovins e di ecologjie, cu la definizion di un presit unic pal cjarbon e di une «Carbon Tax» par finanziâ lis politichis ambientâls.
Plui in gjenerâl, il president francês al à fat sunâ la svearine ai siei coleghis sorestants e al à mostrât di vê une vision positive e strategjiche. Nol à fevelât a clâr di federazion europeane ma par sigûr al à mostrât di volê fâ un pas in chê direzion. Se si pense che in tantis ocasions – de mancjade ratifiche de istituzion de Comunitât europeane de difese tal 1954 al risultât dal referendum sul Tratât «costituzionâl» tal 2005 – il Stât francês al à simpri vût pôre di molâ o di spartî cuotis di sovranitât, lis peraulis di Macron a son pardabon alc di gnûf.
Si viodarà in curt, daûr de rispueste di chei altris cjâfs di stât e di guvier de Union e des stessis azion che al metarà in vore l’incuilin dal Elysee, se a saran ancje i fats. O ben se e je dome une sorte di version gnove di chê «Europe des patriis» che ur à simpri plasût tant a Parîs.
Marco Stolfo


text:
I Nadâi di cuant che o jerin fruts cui al pues dismeteâju: o metevin un pâr di scarpis jenfri lis lastris e i scûrs sierats in cop, juste par che al podès passâ l’ucielut ch’al lassave li cualchi naranç, un librut e un len, che nus faseve capî che i meritavin dome pachis, par vie che o fasevin i salvadis. La veretât e jere che o jerin siôrs di miserie e tocjave contentâsi di nuie. Ducj i curtîi a vevin arbui, ma no si podeve jemplâju di lusutis, parcè che parsore a durmivin lis faraonis e i dindis.
Però, in cambi, par consolânus, cuant che la sere o lavin te stale, i grancj a nus contavin ce che a vevin passât in vuere, robis brutis che ti fasevin une pôre santissimade, cussì o poiavin il cjâf tal grim de none, che e spesseave a cuvierzi lis nestris pôris cul so grumâl che al odorave di polente, di lat, di amôr. Cun chel nus suiave lis lagrimis e cul pic nus sgnofrave ancje il nâs. Se i domandavin il parcè che chest al sclopave, nus rispuideve che no si veve di barufâ e i prins a no fâlu a vevin di jessi nô. Pre Toni Marcolin che al jere il nestri predi, la messe di miezegnot le faseve a cinc di matine, si viôt che Jesù Bambin a San Vidot al veve decidût di nassi a chê ore li. Dut câs lis stelis e il scûr e il frêt a jerin simpri chei di miezegnot. Dopo messe cuant che o rivavin a cjase cul Signôr tal stomi, nus davin di bevi il cafè bon cu la sgnape, cussì si scjaldave ancje lui. Al capità propi dal cincuantecuatri un frêt mostro, finide la messe, bevude la sgnape, dute la canaie e jere in place e la lune nus presentà un Var, lusint, sflandorôs e fer: dilunc de gnot si jere inglaçât! Nô, contents come paschis, i saltarin dentri par sgliciâ, o vevin tai pîts i scafarots gnûfs, o vevin tirât sù i cunins e po ju vevin vendûts, par podê comprâju, ma vûstu che il glaç nol ves tignince, vûstu che in chê volte o jerin plui fruts che claps, si cjatarin ducj in muel! Cuacjo cuacjos e strafonts o lerin a finîle te stale de cjase dulà che o jeri a stâ, nissun si scoponè a domandânus nuie: a varan pensât che o vessin frêt. Cuant che e sunà messe grande o lerin a cjapâ ancje chê, di tant bogns che o jerin. No sai se al ves jentrât plui Jesù Bambin o l’efiet de sngape, rivuart al fat che al capità dopo, fat al sta che nissun si immalâ, nancje un rafredôr, une stranudade… cuasi un miracul.
Ancjemò cumò, se mi ven in inment chest fat, mi incrudulìs di frêt!
di Marisa Gregoris
#1052


text:
Se o lessin daûr des siglis e des acuilutis variis che a vegnin fûr ogni dì su lis pagjinis di Facebook, o podaressin dî che il moviment autonomist al è daûr a vivi la sô stagjon miôr. **Domandâsi, cemût che al faseve “il Mostacjon” “cetantis divisions che al à il Vatican” al sune dûr, ma al sarès disonest ancje no interogâsi sul pês politic reâl, organizatîf e sociâl, di presince sul teritori, che al sta daûr di chescj moviments, grups e amiciziis. Za doprâ la peraule “moviment” al ven dificil. Se o lessin a verificâ dulà e cuant che si son viodûts “fâ”, al di là di un dibatiment astrat, ma intal procedi, ancje lunc e fadiôs, de bataie autonomiste furlane, il risultât al sarès deludent.
**Ma la linie di chest gjornâl e à simpri e in dut câs dât spazi a ducj, convinçûts che lis motivazions ideâls a fossin l’element di fonde di cualsisedi azion fate. No par chest si à di rinunziâ ae critiche, cuant che si stime che la direzion cjapade no rapresenti i interès dal nestri popul. E ca o vignìn al vuê.
**Di timp, anzit di simpri, fin dal lontan 1946, o sostignìn che pal riscat dal Friûl e covente une presince politiche distacade, distinte e in oposizion ai partîts talians. Nissun compromès su chest pont: di ca si partìs, cun clarece.
**La seconde ciertece e nas de situazion di cumò che e je daûr a vivi cheste Regjon, mâl nassude e Triest-dipendente, là che, in graciis des politichis prime di Tondo e dopo di Serracchiani, la stesse sorevivence istituzionâl e je sot atac.
**Lis sortis dal Friûl dut, de Livence al Timau, a son leadis, volenti o nolenti, ae fuarce di meti in cjamp par contrastâ chest progjet.
**Dut chest nus puarte in maniere direte ae sfide eletorâl dal an che al ven, aes regjonâls, dulà che, une volte sclaride la dibisugne di une presince autonomiste in Consei, al reste di decidi se cheste e varà di jessi une testemoneance o rapresentâ la ultime prove par impedî il colàs definitîf.
**Intal prin câs, lin pûr indevant a svuarbâsi su cui che al è chel plui pûr, chel plui coret “chel plui fedêl ae linie” ma savint che il risultât, forsit, al sarà chel di plantâ une “bandierute” doman, intant che al moment si semene dome confusion e si ripropon la imagjin di un arcipelac furlanist litigant e barufant. O pûr, decidìn che al sedi rivât il moment di cjapâsi chês responsabilitâts di guvier che su la cjarte a somein utopistichis, ma che a restin invezit l’unic mût par invertî, se ancjemò si pues fâ, la rote dal declin.
**Par pontâ a chest gjenar di risultât al covente che la propueste autonomiste e concuisti setôrs diviers, sensibii ae tematiche identitarie: ven a stâi, che a traviodin inte serietât des feminis e dai oms proponûts, inte concretece e inte validitât dai programs, intal dinei des logjichis dai partîts talians, une alternative pussibile e crodibile.
**Il rest a son fufignis.
Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Ricart Just (Riccardo Giusto o Di Giusto par talian, ndr) al è nassût a Udin ai 10 di Fevrâr dal 1895, intun Friûl che al jere deventât talian dome di une trentine di agns. Al à lavorât tant che om di fadie in stazion fin ae fin dal ’14. Ai 12 di Zenâr dal 1915 al è stât clamât a servî tal cuarp dai Alpins, prime tal distret militâr di Sacîl e po dopo intal bataion “Cividât”, inte zone di Drencje, sul confin. Ai 24 di Mai, propite il prin dì di vuere, il repart di Ricart al à cjapât la mont Colovrat, parsore di Tulmin. L’ordin al jere chel di esplorâ il teritori dal nemì. Aes cuatri di buinore, une patulie di gjendarmis austriacs e à viert il fûc, e il zovin udinês al è stât il prin a colâ par tiere, sfulminât di un colp tal cjâf. Une ore prime, il distrutôr de marine taliane Zeffiro al bombardave tal canâl di Porto Buso la caserme austriache che e presidiave il confin. In chel disastri di colps, al murive Gjenio Sandrigo (Eugenio Sandrigo par talian, ndr) di Aquilee. Cogo in servizi militâr cu la monture dal imperadôr Franz Joseph. ❚
_______________________________________________
Dulà pensaiso che ju podès cjatâ, chei doi? Ma al è clâr, te ostarie.
Chê di Catine po, là che si mangje furlan e si bêf in marilenghe. Gjenio, il cogo, a dâ sot cu la polente: stant che al è dal mistîr, i da une man in cusine. Ricart invezit a preparâ lis cjartis di briscule, che inte spiete nol pâr bon pierdi timp. «Veju là po i talians, cu la ande di chei che le cjatin pronte»nus sbelee Gjenio. Al à ancjemò la monture de marine militâr austriache, braurôs di jessi muart cence vê vût mai di mangjâ il pan dal re.
Chel altri invezit mi pâr un poc stranît, malinconic. Al da fûr la prime man cence mai alçâ il cjâf. «Alc che nol va?» i domandi, un tic preocupât e displasût. Chest incuintri al varès di jessi une ocasion speciâl. Che le storie le fâs simpri il popul. Ancje se dopo al ven dismenteât par vie che i sorestants a lassin i lôr nons su lis cjartis de diplomazie, e ducj chei altris a son condanâts al cidinôr de memorie. Cuant che mi àn dite che o varès podût inmaneâle, cheste interviste, no cuntun gjenerâl, un grant sienziât, un economist, ma cun doi furlans di borgade, int come me, come miârs di altris cristians glotûts de Storie, bon mi soi piât di un morbin che no provavi di cetant timp.
E ce furlans! Cul primât de disgracie. Che a podê ridi sul mâl, e je cuasi une costante inte nestre Storie Patrie. Se o vin di pierdi alc, o sin simpri i prins. O passìn devant di ducj chei altris, in fat di magagne. E ancje in cheste ocasion, o vin dimostrât la nestre specialitât: che Gjenio al passe par jessi il prin soldât austriac a colâ par man taliane, e Ricart il prin soldât talian fiscât dal plomp nemì. «Va planc però, fradi: che chi la cuistion si fas pardabon ridicule: tant jo che Ricart o sin furlans. Udin e Acuilee», al rît il cogo. E al poie la polente, fumante, profumade, zale come un soreli di Istât su la taule di len.
E mi ven di pensâ che ancje in chest câs l’event al è in dut e par dut une metafore dal nestri destin di Popul. Di une bande e di chê altre dal front, il prin a murî al è stât un furlan. «Sì, ma jo prime di Ricart. Tu sâs ben che sot de Austrie lis robis, se si àn di fâ, si fasin par timp e ben. No mo, talian?». Il talian nus cjale. Prime un e dopo chel altri. Al pâr che un vêl di lagrime i segni i voi. E dopo un pôc al tache: «Propite un primât bielon. Murî che no tu âs nancje finît vincj agns al è propite un colp di fortune. Un bot sec, come chel che mi à fat saltâ il cjâf. E parcè? Par difindi cui? Par scombati cuintri fradis. Come te, polenton di un cruc di lenghe furlane.»
Gjenio si sente, e al pâr che par un moment ancje lui si fasi cjapâ de malinconie: «E tu pense che jo o soi di Acuilee. Ti rindistu cont? Di piçul o zuiavi a cirimele (det ancje “cibè” o “pindul pandul”, ndr) su le place dal Cjapitul. O lavi a tirâ claps ai crots jenfri lis ruvinis. Cui nus vevial mai fevelât di cheste grande Mari, che nus unive prime che i piçui omenuts a vessin decidût, cui lôr tratâts, che tu di une bande e jo di chê altre, o saressin stâts il “barbaro nemico”? Che salacor i nestris vons a àn sudât insiemi. Insiemi si son cjatâts a pandi la stesse anime, un sôl spirt antîc di miârs di agns».
Orpo, cetante fuarce intes peraulis di un cogo. No ’nd ai cjatade di cussì sclete in nissun libri di storie scrit di studiâts che a podevin svantâ plui di cualchi lauree! «Spiete di sintimi me, alore» al rinfuarce il discors Ricart. «Nus àn sglonfâts di retoriche, scjafoiant chel sintiment puar e sclet, fat di tiere e di fadie, che lu vin ereditât dai nestris vons. Cuant che o soi jentrât tal cuarp dai alpins, mi àn insegnât che la patrie e gjolt pal sanc che i siei fîs a fasin cori su la bandiere. Une monture par jessi ducj compagns. Pecjât che i siôrs a vevin il grât di uficiâi, i puars simpri a bati il tac. Tasê e ubidî!».
Al tache a ridi Gjenio, e intant cul spali al benedìs la polente: «Sù po, vaiot di un furlan! E ce crodistu tu, che sot de Austrie al fos stât diferent? Cecs, Slovens, Cravuats, Polacs: a jerin ancje lôr inte caserme che nus vês bombardade. Dute puare int, int che come me e veve lassade la famee, il lavôr, l’amôr par tirâ sclopetadis cence convinzion. Cence reson ni tuart». Vere. Ma almancul, mi ven dret dal cûr, ti lassave fevelâ, preâ, vivi di furlan.
A Ricart no dome i àn robade le zoventût e la vite, ma adiriture lu àn trasformât intun simbul nazionalist, sglonfât intai agns dal fassisim come l’esempli di un talian coragjôs, che al à ben acetât di imolâsi sul altâr de sô patrie. E sul monument che lu ricuarde i àn ancje sbaliât il non: Riccardo Di Giusto, zontant une “di” che no jentre nuie. E la vie che ti àn dedicade? Une des plui puaris di Udin. «Ferme, chi no ti ven daûr!». Si alce in pîts, Ricart. Cun dute la fuarce dai siei vincj agns ancjemò di finî: «Mi sta ben cussì. Ce varessio mai vût di sperâ, jo, vignût fûr di une famee popolâr? Une aule universitarie? Une place elegante, cun tantis butegutis di fin? O une statue, tirade sù cu lis bausiis di chei che mi àn mandât a murî? No, cjâr amì, mi plâs jessi deventât un cuartîr scuintiât, magari. Forsit ancje masse condanât di chei benpensants che a san dome criticâ, mai condividi. Chi al varès di tornâ a nassi il nestri Friûl. Tal mieç de int che e fâs fadie a sburtâle, la vite. Furlans vecjos e gnûfs, di ogni fate e colôr». Gjenio lu cjale smagât, e al sbroche fûr: «Propite come in Aquilee doi mil agns fa! Si podarès tornâ a tacâ dal principi e viodi se la naine e ven fûr plui di sest di chê altre.»
Mi plâs cjalâju. Fradis di vuere. Une storie di cent agns fa, che nus fevele dal dì di vuê e nus fâs pensâ. «Vonde masanâ pinsîrs, pote!», mi cridin.
Che la polente e je cuasi finide e jo ancjemò no ‘nd ai cerçade nancje une fete. ❚
Angelo Floramo
A TU PAR TU. Ce che a disaressin dal Friûl di vuê, chei che a àn fat la sô storie. Ricart e Gjenio, furlans cuintri in non di chei altris............
Ricart Just (Riccardo Giusto o Di Giusto par talian, ndr) al è nassût a Udin ai 10 di Fevrâr dal 1895, intun Friûl che al jere deventât talian dome di une trentine di agns. Al à lavorât tant che om di fadie in stazion fin ae fin dal ’14. Ai 12 di Zenâr dal 1915 al è stât clamât a servî tal cuarp dai Alpins, prime tal distret militâr di Sacîl e po dopo intal bataion “Cividât”, inte zone di Drencje, sul confin. Ai 24 di Mai, propite il prin dì di vuere, il repart di Ricart al à cjapât la mont Colovrat, parsore di Tulmin. L’ordin al jere chel di esplorâ il teritori dal nemì. Aes cuatri di buinore, une patulie di gjendarmis austriacs e à viert il fûc, e il zovin udinês al è stât il prin a colâ par tiere, sfulminât di un colp tal cjâf. Une ore prime, il distrutôr de marine taliane Zeffiro al bombardave tal canâl di Porto Buso la caserme austriache che e presidiave il confin. In chel disastri di colps, al murive Gjenio Sandrigo (Eugenio Sandrigo par talian, ndr) di Aquilee. Cogo in servizi militâr cu la monture dal imperadôr Franz Joseph. ❚


text:
Pe cuarte volte in cuatri agns, ai 11 di Setembar, i catalans a àn manifestât la lôr adesion al progjet indipendentist e a àn jemplât lis stradis di Barcelone in ocasion de Diada, la fieste nazionâl de Catalogne. Cun di fat, centenârs di miârs di personis – un milion e 400 mil pe polizie locâl, doi milions daûr di altris fonts – a àn partecipât ae Via Lliure a la República Catalana, la manifestazion inmaneade de Assemblea Nacional Catalana e dal Òmnium Cultural. Chest an la iniziative e à jemplât la Meridiana di Barcelone e lis stradis laterâls par passe cinc chilometris, ven a dî di Sant Andreu al Parc de la Ciutadella. Intun at che al voleve rapresentâ la vie democratiche pe indipendence, di concuistâ cul vôt, une grande frece e à scjavaçât dut il percors in direzion dal Parlament catalan par incjastrâsi intune grande urne dopo vê passât pes dîs tratis che a rapresentavin cun colôrs diviers i ponts di fonde de Republiche catalane che si vûl edificâ, o sei: ecuilibri teritoriâl, diversitât, solidarietât, vierzidure al mont, sostenibilitât, avualiance, inovazion, rinovament democratic, educazion e culture, benstâ e justizie sociâl. La manifestazion e je colade te zornade di vierzidure de campagne eletorâl pes elezions catalanis dai 27 di Setembar consideradis di ducj un vêr referendum su la indipendence. ❚
Internazionalitari
Paîs Catalans: manifestazion moltitudinarie pe indipendence............
Pe cuarte volte in cuatri agns, ai 11 di Setembar, i catalans a àn manifestât la lôr adesion al progjet indipendentist e a àn jemplât lis stradis di Barcelone in ocasion de Diada, la fieste nazionâl de Catalogne. Cun di fat, centenârs di miârs di personis – un milion e 400 mil pe polizie locâl, doi milions daûr di altris fonts – a àn partecipât ae Via Lliure a la República Catalana, la manifestazion inmaneade de Assemblea Nacional Catalana e dal Òmnium Cultural. Chest an la iniziative e à jemplât la Meridiana di Barcelone e lis stradis laterâls par passe cinc chilometris, ven a dî di Sant Andreu al Parc de la Ciutadella. Intun at che al voleve rapresentâ la vie democratiche pe indipendence, di concuistâ cul vôt, une grande frece e à scjavaçât dut il percors in direzion dal Parlament catalan par incjastrâsi intune grande urne dopo vê passât pes dîs tratis che a rapresentavin cun colôrs diviers i ponts di fonde de Republiche catalane che si vûl edificâ, o sei: ecuilibri teritoriâl, diversitât, solidarietât, vierzidure al mont, sostenibilitât, avualiance, inovazion, rinovament democratic, educazion e culture, benstâ e justizie sociâl. La manifestazion e je colade te zornade di vierzidure de campagne eletorâl pes elezions catalanis dai 27 di Setembar consideradis di ducj un vêr referendum su la indipendence. ❚


text:
Lenghe galiziane
Il galizian al è une lenghe romaniche che e diven dal antîc galaicoportughês nassude inte part ocidentâl de provincie romane de Gallaecia che e cjapave dentri il teritori de Galizie di cumò, dal Nord dal Portugal e dai teritoris dongje a Est.
Il galizian al è fra lis lenghis neolatinis documentadis in timp plui antîc.
Te Ete di Mieç il galizian al è rivât a jessi lenghe culte ancje difûr de Galizie e dal Portugal fintremai in Castilie. Invezit tra la fin dal secul XIV e i principis dal secul XV e je tacade une decjadence politiche che e à provocât la introduzion de nobiltât e de dominazion castiliane che a puartarin a une opression e a une pierdite publiche, uficiâl, leterarie e religjose dal galizian fin ae fin dal secul XIX. Chescj a saran clamâts "Secui Scûrs". Il riscat leterari al vignarà cu lis "trê coronis" de leterature galiziane: Rosalía de Castro (1837-1885), M. Curros Enríquez (1851-1908) e E. Pondal (1835-1917).
Cumò il galizian al è la lenghe couficiâl de comunitât autonome galiziane, fevelât di cirche 3 milions di personis, dongje dal castilian.


text:
Motî d' Bive
Lu walon d' Bîve
Li Motî d' Bive, ki s' vraiy no, c' est «Lu walon d' Bîve», c' est on motî walon-francès adjinçné pa Louwis Baidjot a cmincî des papîscrîts leyîs pa Gaston Lucy.
Il est rprins sol limero [S109] dins l' djivêye des motîs do walon.
Mwaissès dnêyesCandjî
Ci-cial aveut cmincî des djivêyes di mots walons so des ptits cayîs, sins nol ôre. Louis Baidjot les a rarindjî, et ecôdé. Li båze di dnêyes do motî d' Bive a stî radjoutêye al båze di dnêyes di l' Årdene nonnrece.
Li Motî d' Bive a rexhou diviè 1999, come sillabusse. Il fourit replaidî pol dierin côp e 2008.
OrtografeyeCandjî
L' ortografeye des papîscrîts a stî rcandjeye pa Louis Baidjot. Li motî a stî riscrît a môde di rfondant walon. On eploye li lete å po les mots riscrîts avou l' betchfessî å e rfondou, et ki s' prononcèt "au" dins ça payis la.
Li son K est ortografyî come dins l' Motî d' Bastogne, ey e rfondou (C u K, mins måy QU).
Hårdêye difoûtrinneCandjî
- Fitchî do motî (so tåvleu Open Office)


text:
28 agosto 2008
Farcadice a Maian
Dopo de serade sul Pisperc (isal stât cualchidun che nus conti cemût che e je lade?), sabide ai 30 di Avost si davuelzarà la seconde serade di cine par furlan dedicât a Farcadice, i documentaris su la emigrazion furlane fats di Luca Peresson e Carlo Della Vedova.
Apontament a 9 di sere a Deveà: fracait chi par viodi il program de serade.
Apontament a 9 di sere a Deveà: fracait chi par viodi il program de serade.
Nessun commento:
Iscriviti a: Commenti sul post (Atom)


text:
15 dicembre 2008
Conciert di Nadâl
L'apontament al è par sabide a lis 20.45 no tal auditorium di Maian, ma TE GLESIE DI MAIAN. Ancje se in glesie al è plui grant, us consei dut câs di rivâ adore parcè che pal solit e rive tante tante int.
2 commenti:
- Michele ha detto...
-
O' volevi nome savè une curiositàt che mi soi simpri domandàt: ma chest premi "Une vòs pàr ducj" al ancje une commissiòn valutatrice che decìt a cui che a larà l'onirificenze?? No steit a cjapale come une critiche velade... Je nome une curiositàt che o ai...
- 15/12/08 19:23
- Christian Romanini ha detto...
-
Mandi Michele,
no sai tal detai cemût che al ven assegnât il premi.
- 16/12/08 01:23


text:
Plui Friûl tal ûf di Pasche
Domenie di Pasche e duncje tancj auguris a ducj voaltris letôrs di chest blog e a dut la vuestre int.
Une Pasche che pal Friûl e cole juste cualchi zornade prime de nestre Fieste Nazionâl: ai 3 di Avrîl, inovâl dal Stât Patriarcjâl di Aquilee che al nasseve dal 1077.
Sul blog dal diretôr Monestier o cjatais un contribût di William Cisilino sul significât de Fieste e sul sît de Provincie dut il program dai tancj apontaments ator pal Friûl.
Jo chi o segnali il Cjant des Pergamenis, une iniziative che si tignarà li de Biblioteche Vuarneriane Antighe miercus ai 3 di Avrîl aes 8 e un cuart.
Al sarà un viaç te musiche dal Patriarcjât di Aquilee te Passio dai Sants Ermacure e Fortunât, dentri dal Breviarium Aquileiense de Biblioteche Vuarneriane. Il program al previôt une cunvigne e la esecuzion di tocs dal vîf.
Program:
Prof. Ulvio Carta: Il segn e la note. Ricognizion curte de storie de musiche sacre medievâl in Friûl fin aes antifonis dal Breviarium Aquileiense (20');
Prof. Giuseppe Peressotti: I paris de Glesie e i Sants Ermacure e Fortunât tes pagjinis liturgjichis dal Breviarium Aquileiense (20');
Prof. Lucio Cristante, cul "Conlegium Ars Antiqua" di Puart: Lezion conciert, cun esecuzion dal vîf di tocs une vore sugjestîfs (1h30');
Duncje Buine Pasche e par miercus visaitsi di meti fûr sul piûl la bandiere dal Friûl! Tancj auguris!


text:
O ai tacât chest blog za fa doi agns par contâ un pôc des Gjermaniis e de mê esperience, di furlan migrant, di viodi il mont e il Friûl di cheste prospietive 'esterne'. Di chel moment a son sucedudis tantis robis, ancje te mê vite, che mi an puartât, par esempli, di une tiere di lenghe todescje a une altre, a chê simil, ma ancje difarente. Di zaromai plui di cualchi mês no rivi a tignî il blog 'vitâl', e duncje o ai decidût, cun vuê, di sierâlu, al mancul in vie provisorie. A cui che par interès o par câs mi à let e al à 'fevelât' cun me o pant dut il gno agrât. Un mandi de Stirie!
Mittwoch, 14. Oktober 2009
Mandi...
Eingestellt von Luche um Mittwoch, Oktober 14, 2009 10 Kommentare
Labels: fin dal blog, mandi
Dienstag, 22. September 2009
Mandi Novella!
O lei dome vuê che vinars di gnot e je muarte la grande poete, scritore e inteletuale furlane Novella Cantarutti. O ai amât tantis sôs puisiis, che a son, secont me, jenfri lis plui bielis de literadure furlane. Une muart che e lasse un grant vueit tal mont de culture dal Friûl. Mandi, Novella!
Eingestellt von Luche um Dienstag, September 22, 2009 0 Kommentare
Labels: corot, culture furlane, Novella Cantarutti
Mittwoch, 29. Juli 2009
Sudtirol e Austrie
Grant scandul al à fat in chei dîs chi in Austrie la propueste di Martin Graf, Nationalratspräsident de FPÖ, che intune interviste a Die Presse (la gnove e je ripuartade ancje in Gjermanie de Süddeutsche Zeitung) al domande che tal Sudtirol si fasial un referendum par domandâ se il popul al vûl tornâ cu la Austrie. Graf al fevele di 'dirit di autodeterminazion' dai todescs (= Deutsche) dal Sudtirol, che a àn, a so dî, lenghe e culture comun cul rest de Austrie. Intune interviste a Der Standard, il Landeshauptmann dal Sudtirol, Durnwalder (che si autodefinis 'rapresentant de minorance austriache'), al dîs che in chest moment un consens par un passaç ae Austrie nol è, ma che lavorânt al podarès ancje vignî - a condizion che il Sudtirol al mantegni lis autonomiis che al à in Italie, e che a son plui grandis di chês dai singui Bundesländer austriacs. La propueste di Graf e à fat und davuei intal mont politic austriac, e tancj a domandin (par chest, ma ancje par altris motîfs) che al si dimeti o che lu parin vie. Ma chest al é un altri discors. No mi pâr che la gnove e sedi rivade in Italie, almancul no le ai viodude, cussì o pues nome fevelâ di cualchi reazion chi: dai comments di tancj letôrs al salte fûr un pont interessant, ven a stâi se i Sudtirolês a si sintin 'austriacs', stant che colte che il Sudtirol al jere un toc de Austrie, chest sintiment nazionâl ancjemò nol jere. Ancje ricercjis sociolinguistichis, come chê di Kristian Naglo, a somein di mostrâ che in Sudtirol si à un fuart sintiment identitari sudtirolês, ma no austriac (ni talian), robe che si manifeste ancje tal doprâ la varietât locâl di todesc in maniere dimostrative. Une cuestion interessant, chê de identitât e de identificazion, soredut intune situazion complicade come chê dal Sudtirol. E se un referendum cussì si fasessi in Friûl?
Eingestellt von Luche um Mittwoch, Juli 29, 2009 4 Kommentare
Labels: Austrie, Friûl, identificazion, identitât, Sudtirol
Freitag, 5. Juni 2009
Confins
Il G8 al ven in Italie, e za une des plui grandis concuistis de Europe comunitarie e ven 'fermade'. Si suspendarà par i dîs dal G8 il tratât di Schengen, che al permet la mobilitât libare intai paîs de UE. Justamentri - par me - al proteste Lojze Peterle, vicepresident dal PPE in Europe. Juste in chei dîs chi, che si votin i representants dai nestris paîs in Europe, o metin in discussion un dai principis de EU, il fat che al sedi un teritori comunitari viert, no sierât di confins nazionâi di stamp rinascimentâl... e il nemì al somee rivâ simpri dal 'forest' e nô o vin di parâsi di lui... une sconfite dal pinsîr european, une sconfite de Europe des comunitâts e dai citadins...
Eingestellt von Luche um Freitag, Juni 05, 2009 4 Kommentare
Labels: confins, Europe, Schengen, Union Europeane
Donnerstag, 21. Mai 2009
Corot par Lelo Cjanton
Dome vuê o sint che al è muart Lelo Cjanton, zaromai ai 18 di Mai. Grande figure di inteletuâl, poete, scritôr e furlanist, Lelo Cjanton al à fat tant pal Friûl e pal furlan. La sô muart e je une pierdite pal Friûl - ma i siei insegnaments o speri che a restin... cungjò Lelo!
Eingestellt von Luche um Donnerstag, Mai 21, 2009 0 Kommentare
Labels: corot, Friûl, Lelo Cjanton
Mittwoch, 6. Mai 2009
Olmis furlanis inte gnove patrie
Eingestellt von Luche um Mittwoch, Mai 06, 2009 0 Kommentare
Labels: Friûl, Graz, olmis de storie
Montag, 20. April 2009
Cungjò, gnagne Taresine
E un altri toc di famee, un altri toc di storie di migrazion al va. E je muarte Taresine, la viele gnagne Taresine, di une vite in France, partide fantate e mai tornade. Muarte in chel biel paîs dal Sud de France, intratant che lis sôs dôs sûrs restadis (o tornadis) in Friûl a cirivin, daspò tancj agns, di lâ a saludâle pe ultime volte. E à sierade une vite no facile, cun tancj dolôrs e tantis pierditis, di chê de tiere a chê dal om, san e furlan, muart zovin in chê maladete migrazion. Ma une vite frontade cun gust e gjonde di vivi, cun fuarce, serenitât e caratar. Le ai viodude tantis voltis, di canai, colte che e veve ancjemò la fuarce di passâ pal Friûl par cualchi dì, e une uniche volte a cjase sô in France, la prime volte che ai viodude la migrazion furlane di une volte di persone, in lûc. Ti saludi, gnagne Taresine, che Diu ti cjoli cun se e ti regali la vite eterne che tu mertis.
Eingestellt von Luche um Montag, April 20, 2009 0 Kommentare
Labels: corot, France, Furlans pal mont, gnagne, migrazion, muart


text:
Home
Chest al è il libri dai Furlans.
"Cast al è il libri di un popul, de sô tiere, des sôs cundizios di vite, de sô fede religjose e popolâr, di ce che al è sucedût intai siei milenis di Storie."
Storie dal Friûl e dai Furlans al è il libri di un popul, de sô tiere, des sôs cundizios di vite, de sô fede religjose e popolâr, di ce che al è sucedût intai siei milenis di Storie. De ere glaciâl al om des cavernis, dai tumui ai cjastelîrs, e cussì la rivade dai Venetics e dai Celtis, Rome cul so esercit e la fondazion di Cividât e de grande Aquilee, la distruzion puartade di Atile, le jere dai Langobarts, cuant che i Duchis furlans a deventavin Re di Italie, ai 3 di Avrîl dal 1077, la stagjon milenarie dai Patriarcjis, la Serenissime, lis eresiis e lis arts, il passaç di Napoleon e dopo la Austrie, il Resuriment e il 1866, i agns de fam e lis inovazios dal Votcent, la Grande Vuere, Cjaurêt, il bieni ros e il fassisim, la Seconde vuere mondiâl e la resistence furlane, il Nûfcent e lis sôs tensions di confin, la prime e il dopo Taramot…E su dut, la anime e lis tradizios, che chi a son antighis cetant il timp. l'autôr, dopo agns di studi, ricercje e scriture, nus consegne une opare che e je un lunc, apassionant, viaç intai nestris milenis, ae ricercje des lidrîs profondis di une tiere, il Friûl.
O sês invidâts ae presentazion dal libri di Walter Tomada
Martars ai 5 di Avrîl oris 20.30 intal Centri Meneute di Vile di Buje
Silve Ganzitti al dialogarà cul autôr